སྔོན་བྱོན་དབུས་གཙང་མཁས་དབང་རྣམས་ཀྱིས་བརྩམས་གནང་བའི་བརྩམས་ཆོས་དཔེར་ན།མི་ལ་རས་པའི་རྣམ་མགུརདང་།ས་སྐྱ་ལེགས་བཤད།རྒྱན་གྱི་བསྟན་བཅོས་དབྱངས་ཅན་རོལ་མཚོ།མཁས་པའི་དགའ་སྟོན།དེབ་སྔོན།ངཔྱིད་ཀྱི་རྒྱལ་མོའི་གླུ་དབྱངས།གཞོན་ནུ་དྲུག་གི་རྟོགས་བརྗོད།རྡོ་རིང་པཎྜི་ཏའི་རྣམ་ཐར།བྱ་སྤྲེལ་གཏམ་རྒྱུད།ལྷ་ས་དྲན་གླུསོགས་བགྲང་ལས་འདས་པའི་བརྩམས་ཆོས་ཀྱི་ནང་དུ་པ་དང་བ་གཉིས་པོའི་བརྡ་སྤྲོད་བཀོལ་སྤྱོད་བྱེད་སྟངས་དེ་དབུས་གཙང་ཡུལ་སྐད་ཀྱི་སྲོལ་ལྟར་དུ་བྲིས་ཡོད་ལ།སྔོན་བྱོན་གྱི་མདོ་སྨད་མཁས་དབང་སྐད་གྲགས་ཅན་མང་ཆེ་བས་ཀྱང་པ་དང་བ་གཉིས་པོའི་བརྡ་སྤྲོད་བཀོལ་སྤྱོད་བྱེད་སྟངས་དེ་དབུས་གཙང་ཡུལ་སྐད་ཀྱི་སྲོལ་ལྟར་བྲིས་ཡོད་འདུགདཔེར་ན།མཁས་དབང་དགེ་འདུན་ཆོས་འཕེལ་ལགས་ཀྱི་དེབ་ཐེར་དཀར་པ།ལས།ཆུ་ཀླུང་ཆེན་པོ་ལ་གཙང་པོར་འབོད་པ་ལས་དེའི་རྒྱུད་ན་ཆགས་པའི་ཡུལ་སྡེ་རྣམས་ལ་གཙང་པ་ཞེས་ཐ་སྙད་ཐོགས་ཤིང་།ཞེས་དང་།ཡང་ཟིང་པོ་རྗེ་ནི་བྱ་བ་ཅི་ལ་ཡང་ཕྱིན་ཅི་ལོག་པ་ཤ་སྟག་བྱེད།ཅེས་དང་།ཡང་རྒྱལ་པོ་ཆེན་པོ་སྲོང་བཙན་སྒམ་པོ་ཡིན་ཞིང་།རྒྱལ་པོ་འདི་ནི་ཞེས་དང་།ཡང་ཁྲག་དང་གཏོར་མ་རྣམས་རིམ་གྱིས་འབུལ་བར་འདུག་པས།ཕལ་ཆེར་དེ་འདྲ་ཞིག་མིན་ནམ་སྙམ།བལ་པོ་ཡུ་སྣ་ཀུག་ཏི་བཀུམ།ཞེས་དང་།དམག་རྐྱང་པ་གང་མགྱོགས་སུ་སོང་སྟེ།བོད་ཀྱི་སྟེང་དུ་གློ་བུར་དུ་འཛིང་ན་རྒྱལ་ཁ་ལོན་པར་ངེས་ཟེར།ཞེས་པ་སོགས་མདོ་སྨད་ཀྱི་མཁས་པ་ཡིན་ཀྱང་བརྩམས་ཆོས་ནང་གི་པ་དང་བའི་བརྡ་སྤྲོད་སྤྱོད་སྟངས་དེ་དབུས་གཙང་གི་སྲོལ་བཞིན་བྲིས་ཡོད་པས།མཁས་པ་དེ་དག་བརྡ་སྤྲོད་ཀྱི་ལུགས་ལ་བློ་མིག་ལྡོང་བ་ག་ལ་ཡིན་ཏེ།ཁོང་རྣམ་པས་ཀྱང་དེ་ལྟར་བྲིས་པ་ལ་གནས་ལུགས་ཤིག་ཡོད་པ་སྨྲོས་མེད་ལགས།གལ་སྲིད་དེར་ད་དུང་ཡིད་མ་ཆེས་ན་ལྕང་སྐྱ་རོལ་པའི་རྡོ་རྗེ་དང་།ཐུའུ་བཀྭན་རིན་པོ་ཆེ།རྗེ་གུང་ཐང་རིན་པོ་ཆེ།དགེ་བཤེས་ཤེས་རབ་རྒྱ་མཚོ་སོགས་ཀྱི་གསུང་འབུམ་ལ་གཟིགས་དང་།འཁྲུལ་རྟོགས་སྐད་ཅིག་ཉིད་དུ་སེལ་ནུས་སོ།